Hugo, Dei gratia archiepiscopus Senonensis, omnibus ad quos presentes littere pervenerint, in Domino salutem. Noverit universitas vestra quod cum, ad peticionem et instantiam abbatis et monachorum Sancte-Columbe, reliquias beati Lupi, archiepiscopi Senonensis, populo qui ad hoc videndum devote venerat, ostendissemus, humiliter ab eodem abbate postulavimus quatinus aliquam portionem de reliquiis sanctissimi confessoris nobis concederet. Quod nobis benigne concedens, donavit quamdam partem de capite et de reliquiis corporis ipsius, involutam in quadam particula capsule sue. Nos vero moti plurimum pro evidentissimis miraculis, que per merita dicti confessoris frequentius fiebant in ecclesia ejusdem confessoris Lupi de No, et fere omnes illuc confluebant, jam dictas reliquias cum multa devotione donavimus et in quadam capsa reposuimus.